Seun kan nog slegs drie dae privaat behandel word | Maroela Media
Seun kan nog slegs drie dae privaat behandel word
Herman Loots jnr. ná hy in die Midmed-hospitaal in Middelburg opgeneem is.
Herman Loots jnr, wie se pa sy bakkie verkoop het in 'n poging om sy kind se lewe te red, kan nog net vir drie dae in 'n privaathospitaal behandel word voordat hy weer na 'n staatshospitaal oorgeplaas gaan word.
Maroela Media het vroeër berig oor Herman Loots jnr. se lot. Hy was op 22 Maart in 'n motorfietsongeluk in Middelburg, Mpumalanga, betrokke. Lees meer hier.
"Hy sterk aan. Hy is al wakker en glimlag en sy oë volg beweging, maar sy breinchirurg het gesê daar is tekens van breinskade," hetsy ma, Suzette, Woensdag aan Maroela Media gesê. Sy sê Herman jnr. gaan Woensdagaand van sy ventilator begin speen word. "Hy gaan dan vir drie dae lank in die hoësorgeenheid behandel word om seker te maak dat hy op sy eie kan asemhaal voordat hy na 'n staatshospitaal oorgeplaas moet word," het sy gesê. Hy gaan nog 'n geruime tyd mediese behandeling en rehabilitasie moet ondergaan. Die gesin skuld Midmed-hospitaal reeds R100 000 en kan nie privaatbehandeling, waarvan die naaste in Pretoria is, bekostig nie.
Die gesin se enigste hoop is nou dat hul seun na die Steve Biko-hospitaal oorgeplaas kan word, aangesien die Witbank-staatshospitaal nie 'n rehabilitasiesentrum het nie. "Ons het nog drie dae oor om alles te probeer om hom daar te kry," het Suzette bygevoeg.